Jill Farrant

Jill Farrant (Hegoafrika, 1961) botanikari hegoafrikarra da. 2012an Emakumezko Zientzilarien L'Oréal-UNESCO saria jaso zuen landare suspergarrien inguruan egindako ikerketengatik.

Lurmutur Hiriko Unibertsitatean biologia molekular eta zelularreko irakaslea da.

Ikerketa 
9 urte zituela hilik zegoela uste zuen landarea suspertzen ikusi zuen euri zaparrada baten ondoren. Aitari adierazi zion baina hark ez zion sinistu. Ordutik urik apenas izan gabe denboraldi luzeak jasateko gaitasuna duten landareak ikertzen ditu Jill Farrantek. 

Farrantek dioenez "landare guztiek dute lehortea jasateko geneak, baina gehienek hazien faasean soilik aktibatzen dituzte. Landare suspergarriek gene horiek hostoetan eta sustraietan ere aktibatzen dituzte lehorte egoera iristerakoan". Ikerketaren helburua da eremu lehorretan, bereziki Afrikan, lehorteari aurre egingo dioten zerealak aurkitzea, bai eta medikuntzarako baliagarriak izango diren elementuak aurkitzea ere. Farranten esanetan "aldaketa klimatikoak nekazaritzan izango duen eraginaren aurrean ezaugarri hau gero eta garrantzitsuago izango da".

Tef landareak (Eragrostis tef) izan dezakeen potentziala aztertzen ari da bereziki. Proteina kopuru handia duen Etiopiako landare belarkara da eta gizakien eta animaliaen kontsumorako landare garrantzitsua da. Landare suspergarriekin gainera erlazioa badu. Farrantek dioenez "gizakiak historikoki landare belarkarak hautespen artifizial bidez olo, arto edo gari bihurtu ditu eta antzera egin liteke Eragrostis familiako landareekin, manipulazio genetikoaren beharrik gabe.

Sariak 
 Harry Oppenheimer Fellowship Award (2010): 100.000 eurotako dirulaguntza jaso zuen ikerketak egiten jarraitzeko.
 Emakumezko Zientzilarien L'Oréal-UNESCO saria (2012)

Erreferentziak

Kanpo estekak 

Hegoafrikako zientzialariak
Botanikariak
Emakume biologoak
Emakumezko Zientzilarien L'Oréal-UNESCO saridunak